钦定古今图书集成/明伦汇编/官常典/第608卷 > 彭琉
## 钦定古今图书集成/明伦汇编/官常典/第608卷 > 彭琉

按《明外史》本传：“琉字毓敬，安福人。幼勤学，有志操，举
永乐十六年进士。时营建方急，大臣以琉才，命董应
天诸府民夫，吏受赇，立置于法。夫多道亡，琉以诚感
之，令曰：‘能自首勿罪’。于是首者十九。寻以山东夫运
木缓，复委督之，期甚迫，琉如期而返，已授政和知县。
御史李采巡银场，其家人为奸利，疏禁之。采乃摭劾”
琉枉道还家，谪徙沛中。洪熙时，用荐授临清教谕。造
士有程法，远近闻其名，聘考乡试者三。杨士奇荐为
翰林编修，预修《五伦书》《宣庙实录》。正统初，简儒臣十
三人督天下学校。琉以按察佥事莅广东。乃峻规条，
杜请谒。考课先德行，后文艺，增修黉舍，士风为振。尝
陈崇节气、厚俸禄、举祀典、均盐利、储《载籍》五事，帝多
议行。寻兼督农桑，黜陟官吏。秩满，进山西副使，仍理
学事。景泰初，罢提学官，改任湖广，赞理广西军务。逾
年引疾归。琉生平寡嗜欲，甘劳苦，动以古人自期。广
名直节，表著一时。